We Are the World

«We Are the World» (հայերեն՝ Մենք ենք աշխարհը), ամերիկացի 45 արտիստից բաղկացած «USA for Africa» (United Support of Artists for Africa) սուպերխմբի բարեգործական սինգլը։ Աֆրիկայի սովյալներին օգնելու համար միավորվելու կոչ անող երգը գրել են Մայքլ Ջեքսոնը և Լայոնել Ռիչին և պահպանվել հանրաճանաչ երաժշտության և գոսպելի ժանրերում։ Ծրագրի պրոդյուսերներն են Քուինսի Ջոնսը և Մայքլ Օմարտիանը։ Երգը ներառվել է համանուն ալբոմում։
«We Are the World»-ը դարձել է առաջին մուլտիպլատինե և ամենաարագ վաճառվող սինգլը Միացյալ Նահանգների հանրաճանաչ երաժշտության պատմության մեջ։ Ստեղծագործությունը գլխավորել է աշխարհի բոլոր հիթ-շքերթները։ Ստուդիայում երգի ձայնագրման գործընթացը նկարահանվել է տեսաժապավենի վրա։ Այդ կադրերը հետագայում տեսահոլովակ են դարձել «We Are the World»-ում, որի համաշխարհային պրեմիերան կայացել է 1985 թվականի մարտի 11-ին MTV հեռուստաալիքով։
1985 թվականի հունիսի 10-ին առաջին ինքնաթիռը հումանիտար օգնություն է հասցրել Եթովպիա և Սուդան։ 1987 թվականի վերջին «USA for Africa» բարեգործական հիմնադրամը ստացել է 91 միլիոն դոլարի չափով միջոցներ, որոնցից 54-ը ստացվել են սինգլի վաճառքից։
25 տարի անց՝ 2010 թվականին, Քուինսի Ջոնսի և Լայոնել Ռիչիի նախաձեռնությամբ թողարկվել է երգի նոր տարբերակը՝ «Artists for Haiti» սուպերխմբի կատարմամբ։ Ստեղծագործությունը ստացել է «We Are the World 25 for Haiti» անվանումը։ Սինգլի վաճառքից ստացված միջոցներն ուղղվել են Հայիթիում տեղի ունեցած խոշոր երկրաշարժից տուժածներին։


== Ստեղծման պատմություն ==
1984 թվականի նոյեմբերին բրիտանացի արտիստներից բաղկացած «Band Aid» սուպերխումբը թողարկել է «Do They Know It's Christmas?» բարեգործական սինգլը։ «Live Aid» երաժշտական փառատոնի և թողարկման վաճառքից ստացված եկամուտներն ուղղվել են Եթովպիայի սովյալների օգնությանը։ Ամերիկացի երգիչ և հասարակական գործիչ Հարրի Բելաֆոնտեն որոշել է համանման ակցիա կազմակերպել Միացյալ Նահանգներում։ Բելաֆոնտեի առաջին գաղափարն աֆրոամերիկացի արտիստների բարեգործական համերգ կազմակերպելն էր, սակայն, այդ գաղափարը քննարկելով մենեջեր Քեն Քրաջենի և համերգային փրոմոութեր Ռոն Դելզեների հետ, նա եկել է այն եզրակացության, որ շատ ավելի հեշտ է հավաքել կատարողներին երգի համատեղ ձայնագրման համար։ Ի սկզբանե Մայքլ Ջեքսոնի և Լայոնել Ռիչիի հետ ստեղծագործություն պետք է գրեր Սթիվի Ուանդերը, սակայն երաժիշտը գտնվել է Նյու Յորքում և չի կարողացել մասնակցել դրա ստեղծմանը։ Ջեքսոնը և Ռիչին արդեն համագործակցել էին նաև ավելի վաղ՝ աշխատելով Քենի Ռոջերսի ալբոմի վրա։ Երաժիշտները երգի վրա սկսել են աշխատել 1984 թվականի վերջին։ Իմանալով, որ նրանք պետք է ստեղծեն այնպիսի բան, որը պետք է ուժեղ հնչի և համընդհանուր կոչ անի, նրանք պատրաստվել են իրենց ստեղծագործությունը գրելուն՝ լսելով որոշ երկրների, այդ թվում՝ Միացյալ Նահանգների, Անգլիայի, Գերմանիայի և Ռուսաստանի ազգային օրհներգերը։ 

: Համատեղ նիստերի ընթացքում նրանք գրել են տեքստի ընդամենը մի քանի տող և երաժշտության մտքեր են ուրվագծել։ Ավելի ուշ Ջեքսոնը փակվել է Էնսինոյում գտնվող իր տան ստուդիայում, գիշերը պատրաստել է բոլոր գործիքների պարտիաները և գրել երգի տեքստը։ Ռիչին և Ջեքսոնը ստեղծագործությանը տվել են «We Are the World» անվանումը։
Քեն Քրաջենն սկսել է աստղերի ուշադրությունը հրավիրել նախագծի վրա։ Սկզբում Քրաջենը ծրագրել է հավաքել 10 կամ 15 աստղից բաղկացած խումբ, սակայն վերջին շաբաթվա ընթացքում կատարողների թիվը հասել է 40-ի, և մենեջերը ստիպված է եղել մերժել ևս 50-60 արտիստների, որոնք ցանկանում էին մասնակցել։ 1985 թվականի հունվարի 22-ին ձայնագրվել են գործիքային պարտիաները և պատրաստվել է Ջեքսոնի և Ռիչիի կատարմամբ դեմոտարբերակը։ Այդ դեմոձայնագրության ձայներիզներն ուղարկվել են բոլոր այն արտիստներին, որոնք համաձայնել են մասնակցել նախագծին։ Երգի ձայնագրությունը տեղի է ունեցել «A&M Recording Studios» ստուդիայում 1985 թվականի հունվարի 28-ին՝ «American Music Awards» մրցանակաբաշխությունից հետո։ Քրաջենի խոսքով՝ կազմակերպիչների ամենաբարդ խնդիրներից մեկը մամուլից գաղտնի պահելն է եղել։ 

Արտիստները ստուդիայում հավաքվել են երեկոյան ժամը 10-ին։ Այն բանից հետո, երբ Մայքլ Ջեքսոնը փոքր ելույթ է ունեցել, «We Are the World»-ը նկարագրելով որպես «հեռավոր, բայց միևնույն ժամանակ մեզ մոտ գտնվելու մասին հոգ տանելու կոչ անող երգ», երգիչները ձեռնամուխ են եղել երգչախմբային պարտիայի ձայնագրմանը։
Գիշերը՝ ժամը 3-ին, երգչախմբային մասի ձայնագրությունը վերջապես ավարտվել է, և արտիստները սկսել են աշխատել իրենց անհատական պարտիաների վրա։ Քուինսի Ջոնսն արտիստներին կիսաշրջանաձև շարել է իր շուրջը, Լայոնել Ռիչին առաջինն է երգել, որին հաջորդել են մյուս կատարողները։ Լուսաբացին աշխատանքի մեծ մասն ավարտվել է։ Բոբ Դիլանը և Բրյուս Սպրինգստինը ստուդիայում մնացել են մինչև ձայնագրման վերջը, թեև նրանց անհատական պարտիաները վաղուց արդեն պատրաստ էին։ Բոլոր արտիստները շենքը լքել են առավոտյան ժամը 8-ին։ Այսպիսով, սեսիան տևել է մոտ 10 ժամ։ Քուինսի Ջոնսը նշել է. 

Իրավաբան Ջեյ Քուփերն ասել է. 

Երգի՝ Մայքլ Ջեքսոնի կատարմամբ անհատական դեմոտարբերակը ներառվել է «Michael Jackson: The Ultimate Collection» բոքս սեթում։


== Սինգլի թողարկում և բարեգործական ակցիա ==
«We Are the World»-ը` որպես սինգլ, թողարկվել է 1985 թվականի մարտի 7-ին։ Ստեղծագործությունը գլխավորել է Hot R&B/Hip-Hop Songs հիթ-շքերթը և Billboard Hot 100 ցուցակի գագաթին մնացել է չորս շաբաթ։ RIAA-ից ստանալով երկրորդ պլատինե հավաստագիրը՝ «We Are the World»-ը դարձել է առաջին մուլտիպլատինե և ամենաարագ վաճառվող սինգլն ԱՄՆ-ի հայտնի երաժշտության պատմության մեջ։ Ընդհանուր առմամբ երգը RIAA-ից ստացել է չորս պլատինե հավաստագիր։ 1985 թվականի ապրիլին թողարկվել է համանուն ալբոմը, որը ներառել է տիտղոսային թրեք և USA for Africa նախագծի մասնակիցների ևս մի քանի ստեղծագործություններ։
Նախագծի կազմակերպիչները ծրագրում էին հավաքել 100 միլիոն դոլար։ Ստացված միջոցները բաշխվել են հետևյալ կերպ՝ 35% -ը հատկացվել է սովյալների առաջին մարդասիրական օգնության համար, 35%-ը՝ սերմերի, պարարտանյութերի, գյուղատնտեսական սարքավորումների և ջրի որոնման համար, մոտ 20%-ը՝ տնտեսության զարգացման երկարաժամկետ ծրագրերի համար, իսկ մնացած 10%-ը՝ ԱՄՆ անօթևանների օգնության համար։ Բարեգործական ակցիան չի սահմանափակվել սինգլի և համանուն ալբոմի թողարկմամբ. կազմակերպվել է նաև նախագծի տարբերանշանով պաստառների, շապիկների, լուսանկարների ալբոմների և այլ իրերի վաճառք։
1985 թվականի հունիսի 10-ին առաջին ինքնաթիռը մարդասիրական օգնություն է հասցրել Եթովպիա և Սուդան։ 120 տոննա քաշով բեռը պարունակել է դեղեր, վիտամիններ, սպիտակուցների բարձր պարունակությամբ թխվածքաբլիթներ, հագուստ, վրաններ և այլն։ Մարդասիրական բեռով առաջին ինքնաթիռով, որպես նախագծի ներկայացուցիչ, Աֆրիկա էր ժամանել Հարրի Բելաֆոնտեն։ 1987 թվականի վերջին USA for Africa բարեգործական հիմնադրամում հավաքվել են 91 մլն դոլարի չափով գումար, որոնցից 54-ը հավաքվել են «We Are the World» սինգլի վաճառքից։
Ամերիկյան աստղերից բացի, դրամահավաքին մասնակցել են նաև արտիստների այլ սուպերխմբեր։


=== «Cantare, Cantaras» ===
1985 թվականի ապրիլին լատինաամերիկացի 45 արտիստից կազմված Hermanos del Tercer Mundo խումբը («Երրորդ աշխարհի եղբայրները») ձայնագրել է «Cantare, Cantaras» երգը՝ որպես «We Are the World»-ի իսպանալեզու պատասխան։ Ձայնագրությանը մասնակցել են Խուլիո Իգլեսիասը, Պլասիդո Դոմինգոն, Սերժիո Մենդեսը և այլք։ Սկզբնապես նախագծի կազմակերպիչները ծրագրել էին սինգլի վաճառքից ստացված ողջ հասույթը փոխանցել USA for Africa հիմնադրամին, սակայն ավելի ուշ նրանք որոշում են ընդունել Աֆրիկայի սովյալների օգնության հիմնադրամ ուղարկել եկամուտների կեսը, իսկ մնացած գումարը՝ Լատինական Ամերիկայի խնդրահարույց շրջաններ։


=== «Tears Are Not Enough» ===
Երգի խոսքերը գրել են Դեյվիդ Ֆոստերը, Բրայան Ադամսը և Ջիմ Ուոլենսը և ձայնագրվել է ««Northern Lights» (Հյուսիսափայլ)» անվանմամբ կանադական արտիստների խմբի կողմից։ «Tears Are Not Enough»-ը ընդգրկվել է We Are the World ալբոմի կոմպոզիցիաների ցանկում և սինգլով թողարկվել է Կանադայում։ 1985 թվականի վերջին Աֆրիկայում քաղցածների օգնության հիմնադրամ սինգլի վաճառքից ստացել են մոտ երեք միլիոն դոլարի չափով գումար։


== Առավել նշանակալի համերգային կատարումներ ==
1985 թվականի հուլիսի 13-ին We Are the World» երգով ավարտվել է Ֆիլադելֆիայում (ԱՄՆ) կայացած Live Aid համերգը։ Ստեղծագործությունը կատարել են USA for Africa նախագծի որոշ մասնակիցներ՝ Լայոնել Ռիչիի ղեկավարությամբ։
1986 թվականի հունվարին «American Music Awards» մրցանակաբաշխության ժամանակ առաջին և միակ անգամ USA for Africa նախագծի բոլոր մասնակիցները հանդես են եկել նույն բեմում և Դայանա Ռոսի գլխավորությամբ կատարել «We Are the World»-ը։
1993 թվականի մարտին Բիլ Քլինթոնի երդմնակալության արարողության ժամանակ ստեղծագործությունը կատարվել է աստղերի երգչախմբի կողմից, որը գլխավորել են Մայքլ Ջեքսոնը և Սթիվի Ուանդերը։
1999 թվականին Կոսովոյի և Գվատեմալայի համար տեղի է ունեցել «Պավարոտին և ընկերները» բարեգործական համերգը։ Լուչանո Պավարոտիի և շոուին մասնակցած այլ աստղերի կատարմամբ ստեղծագործությունը եզրափակել է համերգը։
2001 թվականի սեպտեմբերին «We Are the World»-ը Մայքլ Ջեքսոնի և նրա հյուրերի կատարմամբ ավարտել է երգչի անհատական գործունեության 30-ամյակին նվիրված երկրորդ համերգը։


== Ստեղծագործությունների ցանկ ==
7" (Columbia Records ցանկում - US7-04839)


== Ձայնագրման մասնակիցներ ==


== Դիրք հիթ-շքերթներում և հավաստագրումներ ==


== Պարգևներ և անվանակարգեր ==


== We Are the World 25 for Haiti ==
2010 թվականի հունվարի 12-ին Հայիթիում տեղի է ունեցել խոշոր երկրաշարժ, որը մոտ 230 հազար մարդու կյանք է խլել։ Տարբեր բարեգործական կազմակերպություններ, ավելի քան մեկ միլիարդ դոլար նվիրաբերելով, օգնություն են ցուցաբերել տուժածներին։
Քուինսի Ջոնսի և Լայոնել Ռիչիի նախաձեռնությամբ «We Are the World»-ի թողարկումից 25 տարի անց որոշվել է ձայնագրել երգի նոր տարբերակը։ Նոր սուպերխումբը կոչվում էր Artists for Haiti (անգլ. թարգմանաբար՝ «Արտիստներ Հայիթիի համար»), անդամներն էին Սելին Դիոնը, Բարբրա Սթրեյզանդը, Թոնի Բենետան, Աշերը, Էյքոնը, Ջասթին Բիբերը և այլ կատարողներ։ Ձայնագրությանը մասնակցել է ավելի քան 70 աստղ։ Արտիստները 2010 թվականի փետրվարի 1-ին հավաքվել էին նույն ստուդիայում, ինչպես USA fo Africa-ի, Henson Recording Studios-ի մասնակիցները (նախկինում կոչվում էր A&M Recording Studios)։ Երգի մեջ օգտագործվել է Մայքլ Ջեքսոնի 1985 թվականի վոկալ պարտիայի օրիգինալ ձայնագրությունը։ Սինգլը թողարկվել է 2010 թվականի փետրվարի 12-ին, նույն օրը Վանկուվերում Ձմեռային Օլիմպիական խաղերի բացման արարողության ժամանակ կայացել է երգի տեսահոլովակի պրեմիերան։ Թողարկման առաջին երեք օրվա ընթացքում վաճառվել է երգի ավելի քան 250 հազար թվային պատճեն։
Երգի գործիքավորումը թարմացվել է. ավելացվել է ռեփ-բաժին, որը կատարել է ռեփեր Will.I.Am-ը։ Այդ նորամուծությունների և արտիստների ընտրության համար սինգլը քննադատների կողմից ստացել է բազմաթիվ բուռն դիտողություններ։ NPR ռադիոյի լրագրողները ճանաչել են 2010 թվականի վատագույն գաղափարներից մեկի ձայնագրությունը, ոչ միայն այն պատճառով, որ երգի հնչողությունը խիստ թարմացվել է, այլև այն պատճառով, որ ժամանակները փոխվել են, և նման բարեգործական սինգլների գաղափարը հնացել է։ The New York Times-ի գրախոսականը երգի նոր տարբերակը համարել է ոչ այլ ինչ, քան «աստղային կարաոկե», նրա կարծիքով, «Աշերը բացահայտ կրկնօրինակում է Մայքլ Ջեքսոնին, Սելին Դիոնը մեխանիկորեն կրկնում է Սինդի Լոպերի նոտաները, իսկ Ջեյմի Ֆոքսը նմանակում է Ռեյ Չարլզին»։


== Ծանոթագրություններ ==


== Գրականություն ==
Халстед, Крейг; Кадман, Крис. (2010), Майкл Джексон. Энциклопедия творчества, ИП Зайцева Е. В., ISBN 978-5-9902359-1-5 
Vogel, Joseph. (2013), Майкл Джексон: Человек в музыке, Энас-книга, ISBN 978-5-91921-185-3 
Donovan, Robert J.; Scherer, Raimond L. (1992), Unsilent Revolution: Television News and American Public Life, 1948-1991, Cambridge University Press, ISBN 9780521428620, https://books.google.am/books?id=-VZzNIhGBNwC&pg=PA157&dq=usa+for+africa+raised&hl=ru&sa=X&ei=QIEYVJKgIczhsATwlYHQBw&ved=0CB0Q6AEwAA#v=onepage&q=usa%20for%20africa%20raised&f=false 
Denisoff, R. Serge., Inside Mtv, Transaction Publishers, ISBN 9781412826303, https://books.google.am/books?id=Bb5ykQLNLn8C&pg=PA272&dq=we+are+the+world+video+premiere&hl=ru&sa=X&ei=GsYnVJG6NsvXaqb7gsAL&ved=0CBsQ6AEwAA#v=onepage&q=we%20are%20the%20world%20video%20premiere&f=false 


== Արտաքին հղումներ ==
«We Are the World»(անգլ.) Discogs կայքում
USA for Africa ծրագրի պաշտոնական կայք(անգլ.)